Yaʼne qʼaʼv vet kabʼlaval inqʼa apoostol,
inqʼa itxhaq Jesuus.
Tul motx tal vet ok te Jesuus kam inqʼa ex ibʼaneʼ,
atz kam inqʼa ex itxhuseʼ.
Tul ech tal Jesuus s-eche:
—Koʼvaq,
tul bʼen bʼeeq oʼ ilan t-vaʼq txʼavaʼ uvaʼ yeʼl xaol s-tuul,
—xeʼt Jesuus.
Tan mam xaol nikich taqʼbʼ kʼatz Jesuus;
atz mam xaol nikich itzajeʼ.
Echetz yeʼ nikich tutxh vet itxʼaʼon Jesuuse tuchʼ inqʼa nikich itxhus tibʼ s-kʼatza.
Tul bʼen vet Jesuus tuul val u vaarko tuchʼ inqʼa nikich itxhus tibʼ s-kʼatza t-val u txʼavaʼ uvaʼ yeʼl xaol s-tuul.
Tul mamala xaol ilon ibʼen Jesuus.
Atz bʼenaq s-te tal uvaʼ kʼaqich taʼn Jesuus.
Tul mamala vet xaol elaq tzaan t-toq tuulbʼal inqʼa tenam tiʼ tilix Jesuus.
Tul bʼaxich vet taqʼbʼ inqʼa xaol vatz Jesuus.
Atz molmotxh vet taqʼbʼ tiʼ ikʼult tibʼ tiʼ Jesuus.
Aʼetz vet teluʼl Jesuus tuul u vaarko,
tul til Jesuus uvaʼ mam tenam txʼebʼoʼmyich vet s-tiʼ.
Tul itxum Jesuus ivatz inqʼa xaol.
Tan til Jesuus uvaʼ echich kuxh tatin inqʼa xaol,
eche tatin joloq karneʼl uvaʼ yeʼl xeen tetz ati.
Tan yeʼich tootzaql inqʼa xaol kam laʼich motx ibʼan tiʼ tootzaqil inimal quBʼaal Tiuxh.
Echetz ixeʼt vet Jesuuse tiʼ itxhusux mamala bʼaʼnla txhaq txumbʼal xoʼl inqʼa xaol.
Bʼiitichetz kuxh vet iqʼeqxeʼ,
tul molmotxh tok vet inqʼa kʼatz Jesuus,
inqʼa nikich itxhus tibʼ s-kʼatza.
Tul ech tal te Jesuus s-eche:
—Kuʼyetz vet qʼij,
tul yeʼl invaʼq xaol jeqlel tzitza.
Pet txhaq vet bʼen inqʼa xaol.
Tul bʼen iloqʼ itxʼix te inqʼa xaol,
inqʼa jeqlel t-inqʼa tal tenam uvaʼ naql ala.
Tan kam koq laʼ motx tetxhbʼu,
—xeʼtaq te Jesuus.
Yaʼne ech tal Jesuus s-eche:
—Yeʼle.
Pet antxh ex toq aqʼon itxʼix inqʼa xaol,
—xeʼt Jesuus.
Tul ech motx tal inqʼa nikich itxhus tibʼ kʼatz Jesuus s-eche:
—Poro kʼuxh laj kʼaloq (200) puaq ijaʼmil quqʼij,
tan saʼ koq tzʼeqi.
Atz kʼuxhetz laʼxh bʼen quloqʼ itxʼix inqʼa xaol,
atz laʼ tetxhbʼu,
tan aʼxh yeʼ laʼ tzʼeqi,
—xeʼtaqe.
Tul ech tal Jesuus s-eche:
—Bʼenoq etileʼ jatvoʼq paan laʼ txhej sexeʼ,
—xeʼt Jesuus.
Exetz til vet inqʼa nikich itxhus tibʼ kʼatz Jesuus,
tul ech motx tal s-eche:
—Oʼvaʼl kuxh vatz paan tuchʼ kaʼvaʼt vatz votzʼim txay ati,
—xeʼtaqe.
Yaʼne ibʼekʼ Jesuus inqʼa nikich itxhus tibʼ s-kʼatza,
tiʼ ikuʼ txhaq qʼuʼtzul inqʼa xaol viʼ inqʼa txhaʼxla kʼoatxh.
Tul nima qʼuʼtzlen elk inqʼa xaol ibʼan inqʼa nikich itxhus tibʼ kʼatz Jesuus.
Atich txhaq qʼuʼtzul uvaʼ oʼ txhaq kʼalal (100) tatxhul ex ibʼaneʼ.
Atz atich txhaq qʼuʼtzul,
uvaʼ laalavil toxkʼal (50) tatxhul ex ibʼaneʼ.
Yaʼne ikʼul vet Jesuus oʼvaʼl inqʼa paan tuchʼ kaʼvaʼt inqʼa txay.
Tul saqin jaʼ Jesuus t-amlikaʼ;
atz tal Jesuus bʼaʼnla yol s-tiibʼa.
Yaʼne ipixh Jesuus inqʼa paan s-tuul.
Tul taqʼ Jesuus te inqʼa nikich itxhus tibʼ s-kʼatza.
Tul ijatxaq vet el xoʼl inqʼa xaol s-kaqaayil.
Atz talat Jesuus ijatxpeʼl kaʼvaʼl inqʼa txay xoʼl inqʼa xaol.
Tul motx txʼaʼon jankʼalxh inqʼa xaol.
Atz tetxhal motx inoj inqʼa xaol s-kaqaayil.
Tul aʼl tel imolt inqʼa nikich itxhus tibʼ kʼatz Jesuus iyal inqʼa paan tuchʼ iyal inqʼa txay.
Tul kabʼlavatel xuʼk motx imola uvaʼ bʼeenoxh inojeʼ.
Poro oʼvaʼlen mil (5,000) vinaq ok s-atxh.
(Pet inqʼa ixoq tuchʼ inqʼa nitxaʼ,
tan yeʼ motx ok s-atxh.)